送楊安止罷信幕赴調
作者：韓元吉
朝代：宋

paragraphs: 後生仰前輩，今世思古人。
豈重歲月久，所懷風俗淳。
昔我家閩中，龜山實其鄰。
出門尚羣盜，欲往志不伸。
相從朋舊間，得語盡可珍。
俯仰今幾何，遺編半埃塵。
白頭入幕府，始與夫子親。
夫子龜山裔，麕䴥見祥麟。
晚同柱後史，無心問平津。
典刑在眉睫，溫然異羣倫。
向來簿領中，挾書聽諄諄。
豈不開我塞，異聞此其真。
亦或舉樽酒，笑談忘賤貧。
同僚各分散，世事日以新。
遥憐鄭公鄉，俎豆猶莘莘。
彈冠定不苟，家庭有書紳。
道學固未泯，吾謀復誰陳。
尚想金馬門，西湖醉餘春。